Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af Rådets direktiv 96/53/EF om fastsættelse af de største tilladte dimensioner i national og international trafik og største tilladte vægt i international trafik for visse vejkøretøjer i brug i Fællesskabet"

(2001/C 123/19)

Rådet for Den Europæiske Union besluttede den 8. maj 2000 under henvisning til EF-traktatens artikel 71 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Dethmer H. Kielman til ordfører. Sektionen vedtog sin udtalelse den 7. december 2000.

Det Økonomiske og Sociale Udvalg vedtog på sin 378. plenarforsamling af 24.-25. januar 2001, mødet den 24. januar, med 50 stemmer for, 2 imod og 2 hverken for eller imod, følgende udtalelse.

1. Indledning

1.1. Ved Rådets møde den 28. september 1995 drøftedes Kommissionens forslag til Rådets direktiv om fastsættelse af største tilladte vægt og dimensioner for vejkøretøjer på over 3,5 ton i brug i Fællesskabet.

1.2. I forslaget fastlagdes blandt andet en største længde på 12 m for alle motorkøretøjer i EU.

1.3. Flere medlemsstater ønskede dog at tillade stive busser på indtil 15 meters længde. Der var derfor intet flertal for at fastlægge en grænse på 12 m for alle stive busser eller 15 m for stive busser.

1.4. Rådet har siden vedtaget dele af forslaget som Rådets direktiv 96/53/EF; direktivet indeholder dog ingen begrænsninger af bussers dimensioner.

1.5. For international transport i hele EU garanteres det kun, at denne kan foregå med stive busser på op til 12 meters længde og ledbusser op til 18 meters længde.

1.6. For national transport betød dette, at der stadig gjaldt forskellige begrænsninger. Rådet mente derfor, at man burde overveje en harmonisering i hele EU omfattende en tilladt længde på mere end 12 m for busser og turistbusser.

1.7. På Rådets opfordring udarbejdede Kommissionen derfor en beretning om anvendelsen af busser og turistbusser på indtil 15 meters længde, hvori man gennemgik alle aspekter vedrørende anvendelsen af stive busser og turistbusser på mere end 12 meters længde.

1.8. På grundlag af denne beretning opfordrede Rådet på mødet den 29. marts 1999 Kommissionen til at forelægge et forslag om ændring af direktiv 96/53/EF med sigte på at harmonisere de største tilladte dimensioner for stive busser og turistbusser i national og international transport.

2. Generelle bemærkninger

2.1. Da direktiv 96/53/EF kun harmoniserer køretøjers længde i international transport, gælder der for national bustrafik kun nationale regler, som uafhængigt af hinanden har udviklet sig på forskellig vis. Dette indebærer, at fri bevægelighed for busser med en længde på over 12 m ikke er garanteret i EU, selv om sådanne busser benyttes i stor udstrækning i flere lande.

2.2. For så vidt angår passagerernes sikkerhed er der intet, som viser, at en stiv bus på op til 15 meters længde er mindre sikker end en lignende bus på 12 meters længde.

Kommissionen bemærker sågar, at stive busser på 15 meters længde endog under visse omstændigheder er sikrere end ledbusser på 18 meters længde.

2.3. I direktiv 96/53/EF og 97/27/EF om dimensioner og vægt foreskrives der vende-diametre for busser. På basis heraf er Kommissionen kommet til den konklusion, at det ville være urimeligt at indføre strengere regler for stive busser på over 12 meters længde.

Stive busser på 15 meters længde har ganske vist et større udsving end stive busser på 12 m og ledbusser på 18 m, når de kører rundt om et hjørne. Derfor er der behov for nogle forholdsregler ved busstoppesteder.

2.4. Kommissionen foreslår, at busser, som er længere end 12 m, på grund af deres højere totalvægt skal have tre eller flere aksler. Der stilles krav om, at busser med to aksler ikke må være længere end 12 m.

2.5. Kommissionen foreslår tillige en maksimumslængde for stive busser på 15 m, inklusive skiboks for både national og international trafik.

2.6. For busser, som trækker en påhængsvogn, er den nuværende lovgivning uklar.

Kommissionen foreslår at rydde denne uklarhed af vejen ved at foreslå en største tilladte længde på 18,75 m for kombinationer af bus plus påhængsvogn. Denne længde svarer til den tilladte største længde i hele EU for kombinationer af lastvogne plus påhængskøretøj.

2.7. ØSU bemærker, at det allerede den 27. januar 1999 afgav en udtalelse(1) om "Kommissionens beretning om anvendelsen af busser og turistbusser på indtil 15 meters længde".

2.8. I udtalelsen gik ØSU ind for en maksimumslængde for stive busser i hele EU på 15 m, uden at der skal stilles yderligere krav, således at alle køretøjer med en længde på 12,75 m, 13,5 m og 13,75 m og med ethvert vilkårligt antal aksler er tilladt.

2.9. ØSU kan godkende Kommissionens forslag om at indføre en overgangsperiode indtil 31. december 2009 for køretøjer i national trafik, som ikke opfylder kriterierne i direktivforslaget. Efter 31. december 2009 må disse køretøjer ikke benyttes mere.

3. Særlige bemærkninger

3.1. ØSU mener, bl.a. under henvisning til sin udtalelse af 27. januar 1999, at Kommissionens forslag om at påbyde, at køretøjer på over 12 m skal have tre aksler, bør forkastes. Kommissionen argumenterer, at dette krav er medtaget for at få fabrikanterne til at overholde vægtgrænserne, når de designer køretøjer, og for at forebygge skader på det eksisterende vejnet.

3.2. I EU findes der imidlertid allerede regler om maksimumsvægt og akseltryk for køretøjer i international trafik. For national trafik tillades der undtagelser fra vægtgrænserne. Kommissionen mener, bl.a. med henvisning til, at cabotage skal kunne finde sted uden hindringer, at det er nødvendigt med en harmonisering ved at gøre en tredje aksel for køretøjer på over 12 meters længde obligatorisk.

3.3. ØSU anser denne del af Kommissionens forslag for overflødig. Lande, som tillader nationale køretøjer, hvis vægt er højere end, hvad der er aftalt i EU, vil nemlig selv blive ramt, idet cabotage i andre lande ikke mere vil være mulig. Derimod vil lande, som tillader køretøjer, hvis vægt er den samme som eller lavere end den, der er aftalt i EU, kunne foretage cabotage i andre lande. Problemet vil derfor løse sig selv.

3.4. ØSU mener, at Kommissionens opfattelse, som går ud på, at alle busser uanset deres længde skal opfylde de i direktiv 97/27/EF fastsatte maksimumsgrænser for udsving for at kunne opnå typegodkendelse, ikke er forenelig med forslaget om at tillade 15 m lange busser i det indre marked.

3.5. Det har nemlig vist sig, at 15 m lange busser ikke kan opfylde kravene om udsving for busser, således som kravene er nedfældet i direktiv 97/27/EF. Kun busser med en maksimumslængde på 14,60 m, inklusive skiboks, opfylder disse krav. Dette indebærer, at alle 15 meters busser, som i øjeblikket er i brug, skal forsvinde fra markedet. ØSU går ind for at ændre direktiv 97/27/EF, således at udsvingskravene gør det muligt for 15 m lange busser at forblive i brug.

3.6. Afslutningsvis er ØSU enig med Kommissionen i, at en forøgelse af bussernes maksimumslængde i nogle medlemsstater vil betyde, at der bliver behov for færre busser til at transportere det samme antal passagerer, således at man herved sparer et antal køreture, hvilket er en både økonomisk og miljømæssig fordel.

4. Sammenfatning og konklusioner

4.1. ØSU mener, at Kommissionens forslag om at nå frem til en harmoniseret længde for stive busser i både national og international trafik i og for sig er udmærket.

4.2. ØSU kan således godkende følgende aspekter:

- udbredelse af anvendelsesområdet for direktiv 96/53 til at omfatte indenlandsk passagertransport

- fastsættelse af en maksimumslængde for stive busser og turistbusser på 15 m, inklusive skiboks

- fastsættelse af en maksimumslængde for busser plus påhængsvogn på 18,75 m

- fastsættelse af en overgangsperiode på 9 år.

4.3. ØSU mener, at følgende elementer i Kommissionens forslag bør ændres:

- Kravet om, at busser på over 12 m skal have 3 aksler. På baggrund af de internationalt aftalte vægte som fastsat i direktiv 96/53/EF er dette krav unødvendigt. Hvis direktivets anvendelsesområde udvides til også at omfatte national trafik, kan designerne og fabrikanterne - inden for de lovfastsatte krav - selv bestemme, om de vil montere 2 eller 3 aksler.

- Forpligtelsen for 15 meters busser til at opfylde kravene med hensyn til maksimale udsving som fastsat i direktiv 97/27/EF. Hvis Kommissionen er af den opfattelse, at harmonisering i EU bør omfatte 15 meters busser, så bør direktiv 97/27/EF efter ØSU's mening ændres i overensstemmelse med de nationale udsvingskrav, således at 15 meters busser fortsat kan benyttes.

Bruxelles, den 24. januar 2001.

Göke Frerichs

Formand for

Det Økonomiske og Sociale Udvalg

(1) KOM(97) 499 endelig udg. - ØSU's udtalelse af 27. januar 1999 - EFT C 101 af 12.4.1999, s. 22.